আলতে
আলতে(বৈজ্ঞানিক নাম: Pachliopta aristolochiae; Atrophaneura aristolochiae (Fabricius)) এক প্রজাতির বড় আকারের প্রজাপতি, যার মূল শরীরটা লাল বর্ণের, ডানা কালো এবং তার ওপর লাল রঙের নকশাযুক্ত। এই প্রজাপতির সামনের ডানা কালো বর্ণের হয় কিন্তু পিছনের ডানায় আঁচলে সাদা অঞ্চল দেখতে অনেকটা ফুল কাটা জাফরির মতো। বার-আঁচল বরাবর সারি দিয়ে উজ্জ্বল লাল রঙের বুটি দেখা যায়। আলতে ওড়ে সরলরেখা বরাবর, অচঞ্চল ছন্দে। এই প্রজাপতিটি ওড়ে তার সামনের ডানা দুটি দিয়ে। পিছনের ডানা জোড়া ভারসাম্য এবং দিকনিয়ন্ত্রণ করতে সাহায্য করে। এরা ‘প্যাপিলিওনিডি’ পরিবারের এবং 'প্যাপিলিওনিনি' উপগোত্রের সদস্য।